Dringende vergadering oor plaasaanvalle versoek | Maroela Media
Dringende vergadering oor plaasaanvalle versoek
Die toneel van die plaasaanval buite Stilbaai (April 2018) Foto: Suid-Kaap Forum
Agri SA het vandeesweek sy kommer uitgespreek ná die vlaag plaasaanvalle en -moorde die afgelope tyd en gesê die organisasie het 'n dringende vergadering met die minister van polisie en die nasionale polisiekommissaris versoek.
Dan Kriek, president van Agri SA, het gesê hy het dié vergadering versoek aangesien plaasaanvalle 'n kwessie van nasionale belang is.
Volgens Agri SA het daar net in die afgelope week minstens ses plaasaanvalle plaasgevind. Een daarvan is 'n aanval Woensdagaand op 'n plaas in die Tongaat-omgewing in KwaZulu-Natal waartydens 'n vrou vermoor en haar man erg aangerand is. Maandagaand is die 62-jarige Heila Killian vermoor toe 'n groep gewapende aanvallers op 'n plaas buite Stilbaai in die Wes-Kaap toegeslaan het. Dinsdagoggend is die liggaam van 'n Oos-Kaapse boer langs die pad naby sy plaas buite King William's Town aangetref.
Terselfdertyd was daar in die afgelope twee weke plaasaanvalle in die Reivilo-omgewing in Noordwes, in die Addo-omgewing in die Oos-Kaap en op 'n plaas in Bokfontein naby Brits in Noordwes.
Die toneel waar 'n vrou tydens 'n plaasaanval in die Tongaat-omgewing in KwaZulu-Natal vermoor is (19 April 2018). Foto: Reaction Unit South Africa
"Plaasaanvalle het in die vorige jaar met 22% en [plaas]moorde met 27% toegeneem. Volgens berigte het ses plaasaanvalle die afgelope week voorgekom," het Kriek gesê. "Sekere van die boere en plaaswerkers is brutaal aangeval en daarom doen ons 'n beroep op ons boerderygemeenskap om hul paraatheid verder te verskerp. Binne Agri SA en ons provinsiale organisasies sal ons alles in ons vermoë doen om plaasaanvalle te probeer voorkom."
Kriek het gesê Agri SA het die minister en nasionale kommissaris genader om die dringendheid van die voortslepende plaasgeweld en die effek wat dit op boerderygemeenskappe het, te bespreek. "Aspekte soos die finalisering van die hersiene Landelike Beveiligingstrategie, asook die reservistestelsel sal van die aspekte wees wat bespreek word. 'n Goed funksionerende reservistestelsel wat toeganklik is vir die boerderygemeenskap om daaraan deel te neem, is die ruggraat vir landelike beveiliging."
Kriek het gesê hoewel daar onlangs grootskaalse buitelandse aandag op plaasaanvalle in Suid-Afrika gevestig is, soek Suid-Afrikaanse boere nie versekering van die buiteland nie, maar van hul eie regering.
"Plaaswerkers en boere is uiters kosbare hulpbronne wat nodig is om voedselsekerheid en landelike stabiliteit te waarborg. Daarom moet hulle behoorlik beskerm word om kos vir die nasie te verseker, iets wat hulle by uitnemendheid regkry."
Ramaphosa arriveer in Mahikeng
Nog drie ontsnap uit polisieselle
AGRI SA is dit nie julle wat NIE wou deelneem aan Swart Maandag en die optogte wat Afriforum en politieke partye daarna in Pretoria gehou het nie? Vreemd dat julle nou wil praat maar toe hulle julle nodig gehad het om aan (vreedsame) betogings deel te neem toe WEIER julle? Meneer KRIEK, jy moet kies watter kant van die draad jy wil staan en GOU ook, wil jy POLITIES korrek wees of wil jy jou BOERE beskerm? Daar is nie meer tyd vir laf wees nie, daar is nie meer tyd vir grys wees nie ..
Ag, Agri SA, besef julle nie jul mors jul tyd nie?
Al wat Agri kan doen is om vergaderings te hou en vir almal vertel nou sal als regkom dan hoor jy niks verder nie TLU SA het darrem al n paar selfverdedigings kursusse aangebied
En as ons onself beskerm, word ons toegesluit. Ek het nie meer woorde nie. Hulle besef nie watse nadele dit inhou om die boere uit te moor nie. Dit nadat hulle gesien het wat in Zimbabwe gebeur het, dring dit steeds nie deur nie. My hart gaan uit na die boere. Ek is raadop. Ek word bitter kwaad as ek die goed lees. Ons voer 'n oorlog sonder wapens. Dis nie regverdig nie. Gee ons ook 'n kans om terug te baklei.